Bekendstelling: Kia het ŉ reusagtige 20 jaar…Die Kia Sorento. Foto: Verskaf Maroela Media het onlangs ŉ naweek saam met Kia Suid-Afrika deurgebring. Ons het ŉ reistog van Kaapstad na Port Elizabeth onderneem in twee van hul nuutopgeknapte modelle, die Sorento en Grand Sedona. Ek onthou die eerste keer wat ek ŉ Kia gesien het. Ek was nog op hoërskool toe die eerste Kia Pride sy buiging in Suid-Afrika gemaak het. Suid-Afrika het toe oor die nuwe Koreaan gevoel soos ons nou oor die Sjinese voel… skepties. Kia het wel bitter hard gewerk oor die volgende paar jaar, en betroubare rygoed na Suid-Afrika toe ingevoer. Met sewe personeellede by hul hoofkantoor en 19 handelaars, het Kia in hul eerste jaar maar net 310 eenhede verkoop. Kia verkoop nou 310 eenhede ŉ week in Suid-Afrika. Hoe het dit gebeur? Die Kia Grand Sedona. Foto: Verskaf Heel eenvoudig. Kia het in 2006 Peter Schreyer by Audi gewerf. En só is Kia in die elegante reus omskep wat dit vandag is. In 1999 was Kia heel onder aan J.D. Power se Initial Quality Study. In 2018 is hulle vir die derde agtereenvolgende jaar heel bo… nommer 1. Saam met Schreyer het Kia 37 toekennings in 10 jaar opgeraap. Dit is voorwaar indrukwekkend om in só ŉ kort tydperk so baie te vorder. So, wat nou? Kia het besluit dit is tyd om met motorliefhebbers se harte te praat. Dus is die Kia Stinger gebore. ŉ Agterwielaangedrewe sportsedanmotor met ŉ tweeling‑turbo V6‑petrolenjin. Dié enjin bied ŉ indrukwekkende 272 kW en 510 Nm. Dit is sportmotorsyfers in enige taal. Wat van hul ander motors? ŉ Toekomstige opknapping is dat die Kia Rio ŉ 6-spoed outomatiese ratkas kry. Ons sal binnekort ŉ beurt kry daarmee … maar tot dán is die fokus op die nuwe 8-spoed outomatiese ratkas wat in die opgeknapte Sorento en Grand Sedona is. Die Kia Grand Sedona. Foto: Verskaf Kom ons begin by die Grand Sedona. Soos van julle weet, het ek drie kinders. Vroulief verkies ook groter rygoed in plaas van piepklein buksies. Die Grand Sedona is ŉ metamorfose tussen ŉ bus en ŉ MPV. Dis nie so lomp soos ŉ bus nie, maar nie so klein soos ŉ MPV nie. Dis soos die beertjie se pap… net reg. Toevallig is daar plek vir agt beertjies en mens hoef nie die sewende en agtste beertjie se bene af te kap om hulle in te kry nie. Die Grand Sedona het skuifdeure aan beide kante, so daar is ook geen kans dat een van die beertjies die buurman se motordeur hervorm met aanhoudende gekap in ŉ parkeerterrein nie. Wat die Grand Sedona ook onderskei van sy meer busagtige mededingers, is die luuksheid. As mens sulke gemak en weelde in busvorm wil hê, moet mens na Mercedes-Benz se V-Klas kyk, en spesifiek die V250d. Dán is die Kia ŉ winskoop teen R320 000 minder as die Mercedes. Die Kia Sedona. Foto: Verskaf Nog ŉ afdeling waar die Grand Sedona die busse in die stof laat byt, is in die bougehalte. Dalk is bougehalte nie die regte woord nie. Busse het enorme panele sonder iets in die middel. Ek het onlangs agter in ŉ VW Kombi gery en gedink, sjoe – die ding ratel heelwat. Dit is egter nie die geval met die Hyundai H1 waarmee ons in Julie getoer het nie. Ons kry volgende week ŉ intreevlak Vito‑bussie –ek sal dán ŉ beter idee hê van hoe die Mercedes-Benz vaar. Mens gaan wel sukkel om die Kia se spesifikasievlak elders te vind. Die Grand Sedona en Sorento is met Kia se puik 2.2‑turbodiesel toegerus. Dié enjin bied 147 kW en 440 Nm. Dit is voorwaar indrukwekkende syfers. Dié enjin is wel nou in beide voertuie aan Kia se nuwe 8-spoed outo gekoppel en dryf die voorwiele. Die Kia Sedona. Foto: Verskaf Die ratkas is seepglad en mens sien net die toereteller beweeg. Die ratkas is intuïtief en in geen stadium op die 400 km het ons gesukkel met die ratkas vat of rondsoek vir ratte nie; óf mens verbysteek óf bergpas klim, hy gedra hom regtig puik. Die Grand Sedona se ritgehalte is vir my in die kol. Daar is nie vreeslike bakrol nie – maar hy is ook nie kliphard geveer wat die rit vir passasiers bederf nie. Padhouvermoë deur Wes-Kaapse bergpasse was regtig goed vir dié klas voertuig. Die Grand Sedona bied ŉ unieke ervaring as mens meer as sewe sitplekke soek. Die Grand Sedona reeks lyk só: *Die 11-sitplek Grand Sedona is slegs op bestelling beskikbaar en het ongeveer ŉ 4-maande‑wagperiode. Dié reeks word gedek deur Kia se markleidende 5 jaar/ onbeperkte km waarborg en 5 jaar/ 100 000 km diensplan en padbystand. Die Kia Sorento. Foto: Verskaf As ons aanbeweeg na die Kia Sorento dink ek dit is ŉ vreeslik onderskatte juweel. Dit is ŉ volgrootte sportnutsvoertuig met sewe sitplekke en uiterse gemak. Daar is steeds Kia se kenmerkende bougehalte wat dit eerste plek in die J.D. Power Initial Quality Study laat kry het. Die kajuit is voorwaar gemaklik met ŉ goeie standaard spesifikasievlak. Die Sorento geniet dieselfde enjin en ratkas wat in die Grand Sedona diens doen. Ons het ŉ voorwielaangedrewe Sorento gery, en in daai spesifikasie met die 8-spoed outo kon ons teen 120km/h maklik 7.3ℓ/100km handhaaf op die oop pad. Indrukwekkend vir dié grootte voertuig met vier volwassenes en bagasie. Die Kia Sorento. Foto: Verskaf Leerbekleedsel en sewe sitplekke is nou standaard deur die bank. ŉ Reusagtige spesifikasievlak beïndruk met ŉ 8”‑raakskerm met navigasie. Ritgehalte in die Sorento is net so gemaklik soos in die Sedona en padhouvermoë glad nie te versmaai nie. Vir diegene wat goed wil sleep, sal ek sê die AWD Sorento sal ŉ asemrowende sleepvoertuig maak. Ons sal binnekort ŉ beurt met beide modelle kry en sal hulle dán met hul mededingers vergelyk. Die Sorento‑reeks lyk só: Die reeks word gedek deur Kia se markleidende 5 jaar/onbeperkte km waarborg en 5 jaar/ 100 000 km diensplan en padbystand.